FI Euroopan unionin virallinen lehti CE 78/460

(2004/C 78 E/0486)

KIRJALLINEN KYSYMYS P-3077/03

esittäjä(t): Torben Lund (PSE) komissiolle

(14. lokakuuta 2003)

Aihe: Romuajoneuvoista annetun direktiivin 2000/53/EY puutteellinen täytäntöönpano

Useat jäsenvaltiot ovat aivan liian monessa tapauksissa liian hitaita EU-lainsäädännön täytäntöönpanossa. Toisaalta esiintyy myös sitä, että EU:n direktiivejä ei panna täytäntöön asianmukaisesti. Se voi johtua tulkintaongelmista, mutta joissakin tapauksissa sillä voidaan suojella myös kansallisia etuja. Tuloksena on usein ympäristönsuojelun parantamisen laiminlyöminen ja se, että uusiin markkinaehtoihin mukautuneet innovatiiviset yritykset eivät pääse toimimaan EU-lainsäädännön mukaisissa olosuhteissa.

Edellä mainitun vuoksi pyydän komissiota esittämään tilannekatsauksen direktiivin 2000/53/EY (1) täytäntöönpanosta eri jäsenvaltioissa ja kommentoimaan direktiivin säännösten täytäntöönpanoa öljyn-suodatinten irrottamisen ja jäteöljypäästöjen ehkäisemismahdollisuuksien osalta. Katsooko komissio, että viimeksi mainittua säännöstä sovelletaan siten, että teknisiä esteitä ei ole olemassa, ja että myös muissa jäsenvaltioissa toimiville yrityksille — jotka ovat kehittäneet öljypäästöjä ehkäisevää teknologiaa (kuten öljynsuodatintulppia ym.) — taataan todella esteetön markkinoille pääsy?

Onko komissio ryhtynyt asianmukaisiin toimenpiteisiin niitä jäsenvaltioita vastaan, jotka eivät ole panneet direktiiviä asianmukaisesti täytäntöön, ja jos on, mitä jäsenvaltioita vastaan? Koska näiden jäsenvaltioiden odotetaan pystyvän soveltamaan direktiiviä asianmukaisesti? Aikooko komissio ryhtyä lisätoimenpiteisiin mainitun direktiivin täytäntöönpanon varmistamiseksi ja jos aikoo, mihin lisätoimenpiteisiin?

Margot Wallströmin komission puolesta antama vastaus

(12. marraskuuta 2003)

Romuajoneuvoista 18 päivänä syyskuuta 2000 annetun parlamentin ja neuvoston direktiivin 9 artiklan mukaisesti komissio julkaisee kertomuksen direktiivin täytäntöönpanosta yhdeksän kuukauden kuluessa siitä, kun se on saanut jäsenvaltioiden laatimat täytäntöönpanokertomukset. Direktiivin 9 artiklan 1 kohdan mukaisesti jäsenvaltioiden ensimmäinen täytäntöönpanokertomus koskee 21. huhtikuuta 2002 alkavaa kolmen vuoden jaksoa.

Direktiivin 6 artiklan 1 kohdan mukaan jäsenvaltioiden on toteutettava tarpeelliset toimenpiteet sen varmistamiseksi, että kaikki romuajoneuvot käsitellään direktiivin liitteessä I asetettujen teknisten vähimmäisvaatimusten mukaisesti. Liitteessä I edellytetään muun muassa öljyn poistamista, erilliskeräystä ja varastointia. On huomattava, että direktiivi koskee ensisijaisesti romuajoneuvoissa olevien öljyn-suodattimien purkamista. Sellaisten henkilöautojen korjaustoiminnasta peräisin olevien käytettyjen osien osalta, jotka ovat jätettä, direktiivin 5 artiklan 1 kohdassa säädetään vain, että jäsenvaltioiden on huolehdittava keräysjärjestelmien perustamisesta, siltä osin kuin se on teknisesti mahdollista.

Tähän mennessä 12 jäsenvaltiota (Belgia, Tanska, Saksa, Espanja, Ranska, Italia, Luxemburg, Alankomaat, Itävalta, Portugali, Suomi ja Ruotsi) on virallisesti ilmoittanut komissiolle toimenpiteistä, joilla direktiivi saatetaan osaksi kansallista lainsäädäntöä. Belgian, Ranskan ja Suomen osalta nämä toimenpiteet merkitsevät kuitenkin vain direktiivin osittaista saattamista osaksi kansallista lainsäädäntöä. Tämän vuoksi komissio on Euroopan yhteisön perustamissopimuksen 226 artiklan perusteella haastanut seuraavat jäsenvaltiot yhteisöjen tuomioistuimeen, koska ne ovat jättäneet tekemättä ilmoituksen toimenpiteistä, joilla direktiivi saatetaan osaksi kansallista lainsäädäntöä, tai tehneet ilmoituksen vain osittaisista toimenpiteistä: Belgia (C-2003/345), Kreikka (C-2003/246), Ranska (C-2003/331), Irlanti (komission päätöstä vedota yhteisöjen tuomioistuimeen toteutetaan parhaillaan), Suomi (C-2003/292) ja Yhdistynyt kuningaskunta (C-2003/277). Euroopan yhteisön perustamissopimuksen 10 artiklan perusteella jäsenvaltioiden edellytetään toteuttavan tarvittavat toimenpiteet noudattaakseen direktiivin kaikkia velvoitteita.

Komissio arvioi parhaillaan, ovatko sellaiset ilmoitetut toimenpiteet direktiivin mukaisia, joilla direktiivi, 5 ja 6 artiklan ja liitteen I vaatimukset mukaan luettuna, saatetaan osaksi kansallista lainsäädäntöä. Komissiolla ei tämän vuoksi tällä hetkellä ole selkeää yleiskuvaa kunkin jäsenvaltion toteuttamien keräys- ja purkujärjestelmien erityispiirteistä. Jos täytäntöönpano on virheellistä, komissio puuttuu asiaan kyseisen jäsenvaltion osalta Euroopan yhteisön perustamissopimukseen perustuvien toimivaltuuksiensa puitteissa.

Komissio keskustelee säännöllisesti jäsenvaltioiden kanssa tähän direktiiviin liittyvistä täytäntöönpanokysymyksistä teknistä mukauttamista käsittelevän komitean kokouksissa; komitea on perustettu jätteistä 15 päivänä heinäkuuta 1975 annetun neuvoston direktiivin 75/442/ETY (2) 18 artiklan perusteella.

(1) EYVL L 269, 21.10.2000, s. 34.

(2) EYVL L 194, 25.7.1975.